b'\n_START_ARTICLE_\nJurij Matej Trunk\n_START_SECTION_\n\xc5\xbdivljenjepis\n_START_PARAGRAPH_\nTrunk je v Celovcu \xc5\xa1tudiral teologijo in bil 1895 posve\xc4\x8den. Kot duhovnik je slu\xc5\xbeboval po raznih krajih Koro\xc5\xa1ke, najdlje pri Sv. Kri\xc5\xbeu v Beljaku (1904 do 1917). Med 1. svetovno vojno so ga voja\xc5\xa1ke oblasti obto\xc5\xbeile vohunstva in ga zaprle. Po vojni je bil izvedenec Kraljevine Srbov, Hrvatov in Slovencev na mirovni konferenci v Parizu in \xc4\x8dlan plebiscitne komisije v Celovcu, po plebiscitu pa ga je avstrijska oblast upokojila. Leta 1921 se je izselil v Fuldo (Severna Dakota). V ZDA je dopisoval v Amerikanskega Slovenca in Novi svet.\n_START_SECTION_\nLiterarno delo\n_START_PARAGRAPH_\nTrunk je leta 1911 v Celovcu pod naslovom Na Jutrovem izdal popotne vtise iz Bli\xc5\xbenjega vzhoda, 1912 pa delo o slovenskem izseljeni\xc5\xa1tvu v Ameriki, ki je nosilo naslov Amerika in Amerikanci, za katerega je slikovno gradivo zbiral A. Terbovec, 1915 je iz\xc5\xa1la knjiga o potovanju po Ameriki Quer durch Nordamerika. Leta 1950 je Mohorjeva dru\xc5\xbeba v Celju izdala njegove Spomine.'